**ELŐTERJESZTÉS**

**Szombathely Megyei Jogú Város Közgyűlése**

**Szellemi Örökség, Nemzetiségi és Térségi Kapcsolatok Szakmai Bizottsága**

 **2025. június 18-i ülésére**

**Javaslat a Savaria Múzeum pályázaton történő részvételének jóváhagyására**

A Savaria Múzeum (a továbbiakban: Múzeum) önrészt nem igénylő pályázat benyújtásához kért jóváhagyást.

A Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet (a továbbiakban: SZMSZ) 51.§ (3) bekezdés 25. pontja értelmében amennyiben a pályázat benyújtása önrészt nem igényel, azt a pénzügyekkel, vagyongazdálkodással kapcsolatos feladatai körében a Gazdasági és Jogi Bizottság hagyja jóvá.

Az SZMSZ 68.§ 4. pontja kimondja, hogy a Szellemi Örökség, Nemzetiségi és Térségi Kapcsolatok Szakmai Bizottságajavaslatot tesz a térségi kapcsolatok fejlesztésével, más önkormányzatokkal, országos, vármegyei, térségi hatáskörrel rendelkező szervekkel, intézményekkel, illetve civil szervezetekkel való együttműködéssel, szerződéskötéssel kapcsolatos kérdésekben.

A **Múzeum** az alábbi – önrészt és fenntartási kötelezettséget nem igénylő – pályázat benyújtásához kért jóváhagyást:

Magyar Művészeti Akadémia 2025. évi P2 kódjelű pályázati felhívása 2025. évi Művészeti Program megvalósítására. A márciusban beadott azonos pályázati célú projektük nem részesült támogatásban, ezért ezen programra is szeretnék benyújtani pályázatukat.

Projekt címe: Válogatás a Kecskeméti Nemzetközi Kerámia Stúdió gyűjteményéből munkacímű időszaki kiállítás megrendezésére.

Igényelt támogatás: 1.500.000,- Ft

A Kecskeméti Nemzetközi Kerámia Stúdió a keramikusok szakmai fellegvárának nevezhető, működésének fél évszázada alatt a világ minden kontinenséről érkeztek alkotók szimpóziumokra, mesterkurzusokra, vagy azok a művészek, akik éppen csak egy professzionális helyre vágytak ahhoz, hogy művészi koncepciójukat a legkiválóbb körülmények között valósíthassák meg.

A Stúdió küldetése a kerámiaművészet formai, esztétikai és technikai fejlődésének előmozdítása, és a kreatív készségek kibontakozásának támogatása. Programjaiban folyamatosan nyitott a legkülönbözőbb irányzatok, műfaji sajátosságok és művészi kísérletek iránt, az egyetlen mérce - létrehozása óta - a legmagasabb művészi színvonalnak való megfelelés.

Az eltelt évtizedek alatt a Nemzetközi Kerámia Stúdió gyűjteménye, amely az ott készült alkotók munkáiból a legjobbakat tartalmazza, hazánk legnagyobb nemzetközi kortárs kerámiagyűjteménye: 45 ország 500 művészének 4000 alkotása. A teljes gyűjteményt bemutatni lehetetlen, de egy olyan válogatás, amelynek 2025-ben a Szombathelyi Képtár és a Schrammel-gyűjtemény helyet biztosít, teljes képet ad a látogatóknak az elmúlt negyven év legjavából.

A kiállítás a Szombathelyi Képtárban, valamint a Schrammel-gyűjteményben valósul meg. A kiállítóterek méreteihez igazítva nem csak minőségben, de méreteiben is jelentősebb tárgyak kerültek kiválogatásra, amelyek a kerámiaművészet esszenciáját adják. Technológiai, formai és tartalmi sokszínűséget prezentálnak és megmutatják azt a sorsközösséget, amit itt tartózkodásuk alatt vállalnak az alkotók.

A kiállítás célja, hogy megmutassa a legnagyobb magyar kortárs kerámiagyűjtemény legértékesebb darabjait, valamint a látogató közönséget is érzékenyítse a kerámiaművészet iránt. Jelenlegi ismereteink szerint a Szombathelyen látható közel 300 kerámia az elmúlt száz év legnagyobb hazai és nemzetközi kortárs kerámiakiállítása lesz.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. június „ ”**

**/: Horváth Soma :/**

**HATÁROZATI JAVASLAT**

**..…../2025. (VI.18.) SzÖNT. számú határozat**

A Szellemi Örökség, Nemzetiségi és Térségi Kapcsolatok Szakmai Bizottságaa „Javaslat a Savaria Múzeum pályázaton történő részvételének jóváhagyására” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 68.§ 4. pontjában meghatározott feladatkörében a Magyar Művészeti Akadémiának a 2025. évi P2 kódjelű Művészeti Program megvalósítására kiírt, önrészt nem igénylő pályázati felhívására a Savaria Múzeum pályázatának benyújtását - a Gazdasági és Jogi Bizottság …../2025. (VI.16.) GJB számú határozatában megadott jóváhagyással egyetértve - tudomásul veszi.

**Felelős:**  Dr. Danka Lajos, a Bizottság elnöke

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Csapláros Andrea, a Savaria Múzeum igazgatója)

**Határidő:** azonnal